Þingræður haldnar á Alþingi Íslendinga



Háttvirtir þingdeildarmenn. Þar sem þetta verður síðasti fundur Nd. Alþ. að þessu sinni og jafnframt síðasti fundur d., áður en umboð þm. fellur niður og þjóðin kveður upp sinn dóm yfir flokkum og mönnum, vil ég leyfa mér að ávarpa yður nokkrum orðum. Þegar svo stendur á sem nú og vitanlegt er, að við eigum ekki öll eftir að taka til starfa að nýju í þessum sal, langar mig til að bera fram þakkir og flytja kveðjur. Vitað er, að nokkrir hv. þdm, munu nú leggja frá sér hin pólitísku vopn og ekki ganga oftar til bardaga. Hitt er og kunnara en frá þurfi að segja, að margt gerist í orrustum og eftir harða sennu liggja jafnan einhverjir óvígir í valnum. Þau þrjú þing, sem ég hef stjórnað fundum þessarar hv. d., hef ég notið góðvildar, umburðarlyndis og samstarfsvilja þdm., og fyrir það þakka ég. Sú hefur verið ætlun mín að láta hvern þingflokk og hvern þdm. ná rétti sínum, og vona ég, að það hafi tekist nokkurn veginn. Ég lít svo á, að ein meginskylda þingforseta sé sú að sjá svo um, jafnframt því sem vilji meiri hl. kemur fram og ræður úrslitum mála, að fullur réttur minni hl. sé í hvívetna tryggður. Hæstv. ráðh. þakka ég gott samstarf svo og formönnum þingflokka, en samvinna þessara aðila við forseta þingsins er alger forsenda eðlilegs þinghalds. Hófleg tilætlunarsemi í garð þingforseta skaðar ekki, ef henni fylgír skilningur á því, að forseti á ekki alltaf auðvelt með að gera svo að öllum líki. Varaforsetum d. og skrifurum þakka ég aðstoð þeirra. Þá vll ég flytja skrifstofustjóra Alþ. og öllu starfsfólki þingsins alúðarþakkir. Að síðustu þakka ég öðrum þingforsetum, sem verið hafa tilhliðrunarsamir við mig og í hvívetna ágætir samstarfsmenn. Og ég vona, að það teljist ekki a.m.k. alvarlegt brot á þingvenjum, skrifuðum eða óskrifuðum, þó að ég við lok þessarar kveðjustundar láti undan þeirri löngun minni að beina til hæstv. forseta Sþ., Eysteins Jónssonar, fáeinum orðum. Í 41 ár hefur Eysteinn Jónsson setið á Alþ. og á því lengri þingferil að baki en nokkur maður annar, frá því er Alþingi var endurreist, að Pétri Ottesen einum undanskildum. Eysteinn Jónsson hefur löngum verið umdeildur maður, svo sem verða vill um stjórnmálaforingja. Um hitt hafa aldrei orðið deilur, að í öll þessi rösk 40 ár hefur hann verið í hópi allra fremstu þingskörunga. Ég hef það fyrir satt, að hann sé nú staðráðinn í að gefa ekki kost á sér oftar til þingmennsku, og munu það flestir mæla, að þar með ljúki ekki aðeins löngum, heldur og fágætlega litríkum þingferli. Það ógleymanlega samstarf, sem ég hef átt við Eystein Jónsson síðustu 3 árin, þakka ég af heilum hug. Eysteinn Jónsson er þeirrar gerðar, að maður metur hann þeim mun meira sem maður kynnist honum betur. Og þegar hann hverfur nú af þingi eftir óvenjulangt og mikið starf í þessum sal, - hann hefur alla tíð átt sæti í þessari hv. d., - vil ég láta í ljós þá ósk, að Íslensk þjóð megi enn um drjúga hríð njóta vitsmuna hans og mannkosta til framgangs góðum málum. Hv. þdm. Ég óska yður öllum góðrar heilbrigði og persónulegs velfarnaðar. Hafið heila þökk fyrir samstarfið.



Herra forseti. Á þessum síðasta fundi hv. Nd. á þessu sögulega þingi vil ég leyfa mér að færa hæstv. forseta d. þakkir okkar allra þdm, fyrir góða, röggsamlega og réttláta fundarstjórn. Okkur er öllum ljóst, að við höfum deilt oft og mikið á þessu þingi, við höfum deilt um mörg mál og mikilvæg mál, en það er áreiðanlega einróma skoðun okkar allra, að réttsýni forseta okkar hafi verið óumdeilanleg. Um þetta eru bæði stuðningsmenn ríkisstj. og andstæðingar hennar sammála. Og fyrir þetta viljum við - ekki síður við í stjórnarandstöðu - þakka hæstv. forseta. Til þess að þingstörf megi fara vel fram, ber til þess brýna nauðsyn, að forseti sé gæddur góðum hæfileikum, réttsýni og drengskap, og það verður með sanni sagt um hæstv. forseta Nd., að hann er þessum bestu kostum búinn. Ég þakka honum enn góða og réttláta fundarstjórn og óska honum og fjölskyldu hans alls góðs á komandi tímum. Ég vil einnig leyfa mér að taka undir óskir hæstv. forseta til þeirra þdm., sem nú kunna að sitja fund í þessari þd. í síðasta skipti. Alveg sérstök ánægja er mér að taka undir heillaóskir og þakkir hans til hæstv. forseta sameinaðs Alþingis, 1. þm. Austf., Eysteins Jónssonar, sem, eins og sagt var, hefur átt sæti á Alþ. í yfir 40 ár. Mér er það mikil ánægja að hafa átt sæti með honum á Alþ. í áratugi. Ég sat ungur með honum í ríkisstj., ég hef um langan aldur verið í andstöðu við hann í ríkisstj. og hann hefur verið í andstöðuflokki í ríkisstj., sem ég hef átt sæti i. Engu að síður get ég sagt með hinni bestu samvisku, að á milli okkar Eysteins Jónssonar hafa aldrei farið ill orð, ekki eitt orð, sem annar hvor okkar mun telja, að hafi verið mælt af óheilindum eða ósanngirni. Af Eysteini Jónssyni hef ég aldrei í áratugi í samstarfi eða baráttu reynt annað en drengskap og heiðarleik. Þar hefur farið vitur maður og góður drengur, sem á þakkir skildar okkar allra, sem setið hafa með honum á Alþ. og unnið með honum, Ég óska honum alls góðs og hinnar bestu farsældar á þeim mörgu árum, sem ég vona, að hann eigi eftir ólifuð við bestu heilsu og mikla starfskrafta. Að lokum vil ég endurtaka þakkir mínar og árnaðaróskir til hæstv. forseta, þakkir fyrir góða og réttláta fundarstjórn og gott samstarf við okkur þdm. og biðja alla þdm. um að risa úr sætum til að taka undir þessar óskir mínar. Þdm. risu úr sætum.



Ég þakka hv. 7. þm. Reykv. fyrir þessi hlýju og vinsamlegu orð í minn garð og ég þakka hv. þdm. fyrir að taka undir þau.



Herra forseti. Ég vil þakka hæstv. forseta og hv. 7, þm. Reykv. fyrir þau hlýju orð, sem þeir mæltu í minn garð, og þær kveðjur, sem þeir fluttu mér, sem raunar gera mig feiminn og orðlausan. Það er kannske líka ágætt, að þetta endi þannig, ég sé hvort tveggja. Ég vil aðeins segja það, að ég þakka þeim kærlega, og svo þetta: Hér hefur oft verið hart líf, en aldrei leiðinlegt. Ég á ekkert nema góðar minningar frá veru minni hér á Alþ. Hér hefur verið spennandi, hér hefur verið skemmtilegt, og væri ég ungur, vildi ég byrja á ný.



Ég ítreka svo óskir mínar í garð allra hv. þdm. - Fundi er slitið.